Príloha č. 2

Stanovisko k štvrtej správe Výboru expertov Európskej charty regionálnych alebo menšinových jazykov o implementácii charty jazykov v Slovenskej republike
Všeobecný komentár

Slovenská republika má česť vyjadriť poďakovanie Výboru expertov Európskej charty regionálnych alebo menšinových jazykov (ďalej „charta jazykov“) za prípravu a vypracovanie štvrtej správy o implementácii charty jazykov v Slovenskej republike, ktorú Výboru expertov schválil dňa 6. novembra 2015. Víta tiež vzájomnú spoluprácu a oceňuje pokračujúci dialóg medzi Výborom expertov a slovenskými orgánmi. Na základe ustanovenia článku 16, ods. 3 charty jazykov, využíva Slovenská republika možnosť zaslať svoje stanovisko k štvrtej správe Výboru expertov o implementácii charty jazykov v Slovenskej republike.
Jazyková rôznorodosť predstavuje jeden z najhodnotnejších elementov európskeho kultúrneho dedičstva. Primárnym cieľom charty jazykov je preto ochrana a podpora regionálnych a menšinových jazykov ako ohrozeného aspektu tohto spoločného bohatstva. Z uvedeného hľadiska je potrebné zamerať sa na situáciu menších jazykov, ktoré si zasluhujú zvláštnu pozornosť a ochranu. 

Je prirodzeným záujmom Slovenskej republiky venovať náležitú podporu jazykom osôb patriacich k národnostným menšinám. V tomto kontexte by sme radi upriamili pozornosť na skutočnosť, že Slovenská republika v novembri 2015 deklarovala, v súlade s článkom 2 ods. 1 charty jazykov, že ruský jazyk a srbský jazyk spĺňajú definíciu menšinových jazykov na účely časti II charty jazykov. Bližšie informácie k uznaniu ruského jazyka a srbského jazyka za menšinové jazyky v Slovenskej republike v zmysle časti II charty jazykov sú uvedené v bode č. 35 tohto stanoviska.

Ostatná, štvrtá správa Výboru expertov jazykov bola postúpená vecne príslušným rezortom a inštitúciám, ktoré sa vyjadrili najmä k problematike výkladu a aplikácie zákona o štátnom jazyku, k právu obvineného používať menšinový jazyk v trestnom konaní, či k oblasti vzdelávania príslušníkov národnostných menšín. Vstupy slovenských orgánov sú obsahom nasledujúcich stanovísk k partikulárnym problematikám. 

Vyjadrenia k jednotlivým oblastiam

Všeobecné otázky vyplývajúce z hodnotenia správy

Bod 21


V bode 21 je uvedený údaj o počte občanov, ktorí uviedli maďarskú národnosť: „Štvrtá periodická správa poskytuje nové oficiálne údaje o počte osôb patriacich k národnostným menšinám podľa sčítania obyvateľstva z roku 2011. Ako je uvedené vo výsledkoch sčítania,  456 467 osôb udalo maďarskú národnosť, ...“

Na základe výsledkov ostatného Sčítania obyvateľov, domov a bytov z roku 2011 sa k maďarskej národnostnej menšine prihlásilo 458 467 osôb. 
(Vyjadrenie Úradu splnomocnenca vlády Slovenskej republiky pre národnostné menšiny)

Bod 35


K bodu 35 uvádzame dodatočné informácie o ďalšom priebehu procesu uznania ruského jazyka a srbského jazyka za menšinové jazyky. 


Proces uznania ruského a srbského jazyka za menšinové v zmysle charty jazykov opätovne inicioval v roku 2014 Úrad splnomocnenca vlády Slovenskej republiky pre národnostné menšiny po schválení návrhu na ich uznanie Výborom pre národnostné menšiny a etnické skupiny. Úrad splnomocnenca v tejto súvislosti oslovil 10 rezortov so žiadosťou o zaujatie stanoviska, viedol viacero rokovaní s relevantnými subjektmi a podnikol ďalšie kroky pre úspešnú finalizáciu celého procesu. Návrh na uznanie ruského jazyka a srbského jazyka za menšinové jazyky v SR v zmysle Európskej charty regionálnych alebo menšinových jazykov na svojom 22. zasadnutí 15. 10. 2015 schválila Rada vlády SR pre ľudské práva, národnostné menšiny a rodovú rovnosť. Následne bol predmetný materiál schválený vládou SR 18. 11. 2015 uznesením č. 618/2015. Týmto uznesením bolo podpredsedovi vlády a ministrovi zahraničných vecí a európskych záležitostí Slovenskej republiky uložené notifikovať generálnemu tajomníkovi Rady Európy uznanie ruského jazyka a srbského jazyka za menšinové jazyky v Slovenskej republike v zmysle časti II Európskej charty regionálnych alebo menšinových jazykov. Slovenská republika uvedenú informáciu notifikovala generálnemu tajomníkovi Rady Európy listom stáleho predstaviteľa Slovenskej republiky pri Rade Európy dňa 25. novembra 2015. Vyhlásenie Slovenskej republiky bolo zaregistrované Sekretariátom generálneho tajomníka Rady Európy dňa 27. novembra 2015.

(Vyjadrenie Úradu splnomocnenca vlády Slovenskej republiky pre národnostné menšiny)
Článok 7 – Ciele a zásady

Bod 49

V bode 49 sa uvádza: „Štvrtá periodická správa poskytuje informácie o dotovanom programe Kultúra národnostných menšín, na ktorý bolo v roku 2014 vyčlenených 3,8 milióna eur.“ Pre spresnenie uvádzame:
V roku 2014 bolo na dotačný program Kultúra národnostných menšín vyčlenených viac ako 3,8 milióna eur - konkrétne 3 829 250 eur.

(Vyjadrenie Úradu splnomocnenca vlády Slovenskej republiky pre národnostné menšiny)
Bod 52

V odseku 52 je uvedené: „Pripravuje sa akčný plán týkajúci sa práv osôb patriacich k národnostným menšinám.“
Pre úplnosť je potrebné informovať, že vláda SR uznesením č. 71/2015 začiatkom roku 2015 schválila návrh Celoštátnej stratégie ochrany a podpory ľudských práv v Slovenskej republike a uložila vypracovať Akčný plán ochrany práv osôb patriacich k národnostným menšinám a etnickým skupinám. Predsedníčka Výboru pre národnostné menšiny a etnické skupiny zriadila pracovnú skupinu tvorenú odborníkmi v oblasti práv osôb patriacich k národnostným menšinám a etnickým skupinám a zástupcami štátnej správy, ktorá participatívnym spôsobom vypracovala Návrh Akčného plánu ochrany práv osôb patriacich k národnostným menšinám a etnickým skupinám na roky 2016 – 2020. Výbor pre národnostné menšiny a etnické skupiny na svojom XIX. zasadnutí 17. decembra 2015 predložený akčný plán schválil. 


(Vyjadrenie Úradu splnomocnenca vlády Slovenskej republiky pre národnostné menšiny)
Bod 54

V bode 54 správy je uvedené: „...Výboru expertov boli nahlásené prípady, keď miestne úrady boli požiadané, aby sňali viacjazyčné turistické označenia alebo zakázali zamestnancom poštového úradu používať maďarský jazyk. Takéto situácie jasne smerujú proti princípom Charty, ktorá sa snaží umožniť a podporiť používanie menšinových jazykov vo všetkých sférach verejného života...“. 

Z kontextu hodnotenia uvedenej časti správy nie je celkom zrejmé, kto požiadal miestne príslušné úrady, aby vydali takýto „zákaz“ používania jazyka národnostných menšín, akú formu mal daný zákaz a na základe akej skutočnosti bol vydaný. Je potrebné zdôrazniť, že Ministerstvo dopravy, výstavby a regionálneho rozvoja Slovenskej republiky si nie je vedomé takejto právnej kauzality a uloženia akéhokoľvek zákazu zamestnancom Slovenskej pošty, a. s., ktorí pôsobia v oblastiach s národnostne zmiešaným obyvateľstvom. Vedenie Slovenskej pošty, a. s., takýto „zákaz“ nevydalo, práve naopak, pracovníci pôsobiaci v takýchto oblastiach používajú prioritne jazyk menšiny, ktorý uľahčuje komunikáciu so zákazníkmi, a zároveň sú informovaní prostredníctvom interných obežníkov o prípadných zmenách a úpravách predmetnej legislatívy (zákon č. 270/1995 Z. z. o štátnom jazyku SR v znení neskorších predpisov a zákon č. 184/1999 Z. z. o používaní jazykov národnostných menšín v znení neskorších predpisov).

(Vyjadrenie Ministerstva dopravy, výstavby a regionálneho rozvoja Slovenskej republiky)

Bod 59

V bode 59 na jednej strane Výbor expertov tvrdí, že „..štátne orgány vynakladajú úsilie na zabránenie neodôvodneného zápisu rómskych detí do špeciálnych škôl alebo tried“, ale na strane druhej používa tvrdenia z neidentifikovateľných informácií: „Jednako v súčasnosti a v bežnej praxi existuje stále nepomerne veľké množstvo rómskych detí v takýchto triedach. Počas terénnej návštevy Výbor expertov dostal informácie aj o tom, že diagnostické testy v nedostatočnej miere berú do úvahy konkrétne kultúrne a jazykové zázemie týchto detí. Okrem toho, mnoho špeciálnych škôl sa nachádza v susedstve rómskych osád, čo tiež vedie k zápisu detí do takýchto inštitúcií.“, pričom si neoveroval, resp. sa nezaujímal o ich pravdivosť. Otázky Výboru expertov počas návštevy Slovenskej republiky v septembri 2015 ako aj ich dodatočné písomné otázky smerovali do iných oblastí.

(Vyjadrenie ministerstva školstva, vedy, výskumu a športu Slovenskej republiky)

Bod 68

Predkladaná hodnotiaca správa sa snaží byť objektívna, avšak v oblasti vzdelávania obsahuje niektoré nekonkrétne a neidentifikovateľné tvrdenia. Napriek tomu, že experti mali možnosť počas návštevy v septembri 2015 sa pýtať a následne aj písomne žiadali doplňujúce informácie, experti sa v správe vyjadrujú k témam, ktoré ani neboli diskutované.

Konkrétne sa to týka tvrdení:

· v bode 68. „Učebnice opisujú Maďarov ako turistov alebo nedávnych prisťahovalcov, pričom učebnice dejepisu ich vykresľujú negatívnym spôsobom.“

· v bode 93. „Tieto školy majú dovolené používať len preložené verzie slovenských učebníc a učebníc dejepisu, ktoré propagujú negatívny obraz Maďarov.“

· v bode 141. „Výbor expertov ďalej požiadal slovenské orgány, aby objasnili, či v učebnici pre 4. ročník topografické názvoslovie v maďarčine muselo byť nahradené slovenským názvoslovím.“

(Vyjadrenie ministerstva školstva, vedy, výskumu a športu Slovenskej republiky)

Článok 8 - Vzdelávanie
Bod 81

Bod 81 obsahuje nepravdivé tvrdenie, že „...od septembra 2016 by mieste úrady by nemali mať súhlas udržiavať malé školy dokonca ani vtedy, keď na ich podporu použijú vlastné finančné prostriedky.“ Počas návštevy expertov v SR bola problematika legislatívneho ustanovenia minimálnych počtov žiakov v triede vrátane financovania prerokovávaná a predložená expertom aj písomne.

(Vyjadrenie ministerstva školstva, vedy, výskumu a športu Slovenskej republiky)
Bod 93

Viď komentár k bodu 68.

Bod 430

Odporúčame upraviť text tohto odporúčania tak, aby smeroval k zabezpečeniu možnosti predprimárneho vzdelávania rómskych detí v takom vyučovacom jazyku ako je vyučovací jazyk základnej školy, ktorú budú navštevovať, s vyučovaním rómskeho jazyka. Takáto úprava by viedla k zvýšeniu povedomia rómsky hovoriacej populácie a podpore ich identity a zároveň by bola zabezpečená príprava detí na ďalšie vzdelávanie. 

(Vyjadrenie Úradu splnomocnenca vlády Slovenskej republiky pre rómskej komunity)
Článok 9 - Súdnictvo
Ods. 1 písm. a)

Výbor expertov pri každom z menšinových jazykov (s výnimkou českého jazyka) v závere uviedol, že „dôrazne žiada slovenské orgány, aby v legislatíve zaručili právo obvineného používať maďarčinu
 v trestných konaniach bez ohľadu na to, či obvinený alebo obvinená ovláda slovenčinu, v legislatíve zakotvili, že žiadosti a dôkazy môžu byť vyhotovené v maďarčine a aby použitie tlmočníkov a prekladov, ak je to nutné, nezahŕňalo žiadne dodatočné náklady pre dotknuté osoby“.

Vo vzťahu k požiadavke práva obvineného používať menšinový jazyk aj v prípade, kedy ovláda a plne rozumie slovenskému jazyku sa Slovenská republika aj naďalej pridržiava svojho predošlého stanoviska. V aktuálnej situácii sa neuvažuje o úprave, ktorá by zabezpečovala tlmočenie osobám, ktoré plne a bez výhrad rozumejú jazyku v ktorom sa vedie konanie. V takomto prípade by išlo o neúmernú finančnú záťaž pre trestné konania a v ojedinelých prípadoch aj o spôsob ako konanie zámerne mariť alebo predlžovať.

K odporúčaniam týkajúcim sa možnosti vyhotovovania žiadostí a dôkazov v inom ako slovenskom jazyku, si opätovne dovoľujeme poukázať na § 51 ods. 5 vyhlášky Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy, v zmysle ktorého je tento záväzok Slovenskej republiky už splnený a v plnej miere sa uplatňuje. Tlmočenie a prekladanie v rámci trestného konania finančne nezasahuje osoby, v prospech ktorých sa tlmočenie alebo preklad vykonáva. Podľa § 553 ods. 1 zákona č. 301/2005 Z. z. Trestný poriadok, trovy trestného konania (vrátane nákladov na tlmočenie) znáša v plnej miere štát. Tento záväzok Slovenskej republiky preto rovnako považujeme za splnený. Na legislatívnej úrovni sú preto tieto dva záväzky už uskutočnené, čo sme uvádzali aj v predchádzajúcom stanovisku ako aj osobne zástupcom výboru expertov.

Rovnako v civilnom konaní podľa § 141 ods. 4 zákona č. 99/1963 Zb. Občiansky súdny poriadok, trovy spojené s tým, že účastník koná vo svojej materčine, alebo v jazyku ktorému rozumie, platí štát. 

Napriek tomu, že všetky vyššie uvedené záväzky sú splnené, resp. nesplnené na rovnakej úrovni vo vzťahu ku všetkým menšinovým jazykom vyskytujúcim sa na území Slovenskej republiky
, Výbor expertov sa v predloženej správe pri rôznych jazykoch vyjadruje rôznym spôsobom. Zatiaľ čo pri maďarskom, rusínskom a rómskom, jazyku považuje záväzky vyplývajúce z Charty v oblasti trestného konania za čiastočne splnené, pri jazyku ukrajinskom, nemeckom bulharskom, chorvátskom a poľskom ich označuje ako nesplnené. Vzhľadom k vyššie uvedeným skutočnostiam žiadame, aby pri všetkých jazykoch bol uvedený záver minimálne na úrovni čiastočného splnenia záväzkov vyplývajúcich z čl. 9 Charty. 

(Vyjadrenie Ministerstva spravodlivosti Slovenskej republiky)
Článok 10 – Správne orgány a verejné služby
Ministerstvo zdravotníctva Slovenskej republiky nezaznamenalo žiadny podnet týkajúci sa neposkytnutia zdravotnej starostlivosti z dôvodu neovládania menšinového jazyka zo strany pracovníkov zdravotníckych zariadení. Používanie jazyka národnostnej menšiny v zdravotníckom zariadení je umožňované všetkým pacientom a klientom verbálnou komunikáciou a to najmä v jazyku maďarskom, rómskom a rusínskom bez rozdielu.

Ministerstvo zdravotníctva Slovenskej republiky podľa zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov vydáva štátne vzdelávacie programy pre zdravotnícke študijné odbory pripravujúce študentov na výkon zdravotníckeho povolania na stredných zdravotníckych školách. Štátne vzdelávacie programy v rámci všeobecného a odborného teoretického vzdelávania obsahujú tematické celky zamerané aj na odbornú terminológiu. V rámci ďalšieho vzdelávania zdravotníckych pracovníkov Ministerstvo zdravotníctva Slovenskej republiky ustanovuje minimálne štandardy pre špecializačné študijné programy, minimálne štandardy pre certifikačné študijné programy a minimálne štandardy pre študijné programy sústavného vzdelávania.

Bod 141

Viď komentár k bodu 68.

Bod 144

Z formálneho hľadiska dávame do pozornosti, že v bode 144 správy nie je použitý správny výraz, t. j. „odmietnuť“, v časti: „...Slovenské železnice opakovane odmietli vyvesiť dvojjazyčné názvy s poukázaním na procedurálne a technické prekážky. V roku 2013 tieto žiadosti odmietlo aj ministerstvo dopravy. Návrh právnych zmien a doplnkov, ktorý znamenal odstránenie týchto prekážok, bol dva razy odmietnutý Národnou radou, v roku 2013 
a 2014...“. Z uvedeného dôvodu uvádzame, že ustanovenie § 4 odseku 3  zákona 
č. 184/1999 Z. z. o používaní jazykov národnostných menšín v znení neskorších predpisov (ďalej len „zákon č. 184/1999 Z. z.“) od jeho novelizácie zákonom č. 204/2011 Z. z. fakultatívne umožňuje označenie obce v jazyku menšiny uvádzať aj pri označení železničnej stanice, autobusovej stanice, letiska a prístavu. Toto označenie obce v jazyku menšiny sa zobrazuje pod názvom v štátnom  jazyku s rovnakým alebo menším typom písma. Takéto označenie obce v menšinovom jazyku má výlučne miestny charakter, je súčasťou kultúrneho dedičstva príslušnej menšiny, nie je úradným názvom obce a vo verejnom styku sa môže používať iba v rozsahu, ktorý ustanovuje uvedený zákon č. 184/1999 Z. z., ktorý  má územne obmedzenú pôsobnosť, t. j.  môže sa uplatňovať len na území obce uvedenej v nariadení vlády Slovenskej republiky č. 221/1999 Z. z., ktorým sa vydáva zoznam obcí, ktorých občania Slovenskej republiky patriaci k národnostnej menšine tvoria najmenej 20 % obyvateľstva. Aplikácia ustanovenia § 4 ods. 3 zákona č. 184/1999 Z. z. je dobrovoľná. Zákon č. 184/1999 Z. z. neukladá povinnosť zobrazovať  označenie obce v menšinovom jazyku, ale dáva možnosť príslušníkom menšiny zobraziť si ho zvoleným spôsobom. Výkon tohto práva však zároveň nemôže zasahovať do jednotných celoštátnych pravidiel označovania železničných staníc, ktoré musia byť označené výlučne oficiálnym názvom obce (resp. geografickej lokality) v štátnom jazyku. Samotná realizácia práva príslušníkov národnostnej menšiny v otázke uplatnenia ustanovenia § 4 ods. 3 zákona č. 184/1999 Z. z. patrí do kompetencie orgánov dotknutých obcí, ktoré v spolupráci s prevádzkovateľom dráhy dohodnú konkrétne označenie obce v jazyku menšiny. 

V časti týkajúcej sa Národnej rady Slovenskej republiky žiadame preformulovať nesprávne tvrdenie, pretože v uznesení Národnej rady Slovenskej republiky 
je uvedené: „...po prerokovaní uvedeného návrhu zákona v prvom čítaní rozhodla, 
že podľa § 73 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebude pokračovať v rokovaní o tomto návrhu zákona.“, t. j. Národná rada 
Slovenskej republiky neodmietla návrh poslancov, ale nepokračovala v rokovaní o predloženom návrhu.
 (Vyjadrenie Ministerstva dopravy, výstavby a regionálneho rozvoja Slovenskej republiky) 

Bod 145

V bode 145 sa uvádza: „...Výbor expertov zdôrazňuje, že termín „miestne označenie“ v zmysle súčasného záväzku sa netýka len názvu obce, ale všetkých topografických názvov v obci, ktoré sa môžu úradne používať, napríklad v textoch vypracovaných miestnym úradom (napr. dokumentoch, formulároch, materiáloch pre styk s verejnosťou, webových stránkach) alebo na označeniach (napr. tabuľkách s názvami ulíc, dopravných ukazovateľoch a značkách verejnej dopravy, nápisoch pre turistov).“

S uvedeným tvrdením Výboru expertov nemožno súhlasiť. Platný zákon č. 184/1999 Z. z. o používaní jazykov národnostných menšín v paragrafe venovanom označeniam geografických objektov v menšinovom jazyku osobitne upravuje miestne označenia obcí v menšinovom jazyku (§ 4 ods. 1, 2 a 3) a osobitne miestne označenia nesídelných geografických objektov v menšinovom jazyku (§ 4 ods. 4 a 5). Pre označenia obcí v menšinovom jazyku platí povinnosť uviesť tieto označenia na dopravných značkách označujúcich začiatok a koniec obce pod dopravnou tabuľou s úradným názvom obce v štátnom jazyku, ak ide o obec, na ktorú sa vzťahujú ustanovenia tohto zákona. Okrem toho je umožnené uvádzať ich aj na miestach vymenovaných v § 4 ods. 3 a 4. Možnosť používať miestne geografické označenia v menšinovom jazyku v úradných dokumentoch sa vzťahuje výlučne na označenia nesídelných geografických objektov, ak sa používajú v dokumentoch vyhotovených v menšinovom jazyku. 

(Vyjadrenie Ministerstva kultúry Slovenskej republiky)

Článok 11 - Médiá

Bod 167

V bode 167 sa uvádza, že: „...Výbor expertov dostal informácie od príslušníkov hovoriacich po maďarsky, že podľa nových zákonných predpisov pri vysielaní výlučne v nejakom jazyku EÚ sa titulky alebo preklad nevyžadujú. Kompetentné orgány však vykladajú tento predpis tak, že sa vzťahuje len na zahraničných vysielateľov.“


S uvedeným tvrdením Výboru expertov nemožno súhlasiť. Podľa § 5 ods. 3 zákona o   štátnom jazyku sa ustanovenia odsekov 1 a 2 nevzťahujú na vysielateľa, ktorému Rada pre vysielanie a retransmisiu za podmienok ustanovených osobitným predpisom udelila licenciu na vysielanie programovej služby výhradne v jednom alebo vo viacerých úradných jazykoch Európskej únie, ktorý nie je štátnym jazykom Slovenskej republiky. Rozsah výnimiek z povinného používania štátneho (slovenského) jazyka vo vysielaní sa tak rozšíril o novú výnimku, ktorá sa vzťahuje na vysielateľov vysielajúcich v jednom alebo viacerých úradných jazykoch Európskej únie (inom ako slovenskom jazyku), ktorí chcú poskytovať svoju programovú službu občanom iného členského štátu Európskej únie usadeným na území Slovenskej republiky. Žiadosť o takúto licenciu môže Rada pre vysielanie a retransmisiu zamietnuť v prípade, ak ide o žiadosť na regionálne alebo lokálne vysielanie a na území, ktoré by malo byť týmto vysielaním pokryté, neexistuje dostatočná ponuka regionálneho vysielania alebo lokálneho vysielania programových služieb v štátnom jazyku. Účelom toho je zabezpečiť právo slovenských občanov na prístup k informáciám o dianí v ich regióne alebo meste v štátnom jazyku. V žiadnom prípade nemožno toto ustanovenie vykladať v tom zmysle, že sa vzťahuje len na zahraničných vysielateľov, pretože zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov sa vzťahuje primárne na vysielateľov, ktorí majú sídlo, miesto podnikania alebo bydlisko na území Slovenskej republiky a tu prijímajú redakčné rozhodnutia. 

(Vyjadrenie Ministerstva kultúry Slovenskej republiky)
Článok 13 – Ekonomický a sociálny život

Body 196, 513, 622 a 727

V zmysle textu uvedenom expertmi Výboru by sa z formulácie „osoby patriace k národnostným menšinám smú používať menšinový jazyk v komunikácii s personálom zariadení zdravotníckych a sociálnych služieb, zariadení sociálnoprávnej ochrany detí a zariadení sociálnej kurately“ mohlo usudzovať, že v komunikácii s personálom spomínaných zariadení ide o určitú podmienenosť povolením, resp. umožnením uskutočnenia, teda používania menšinového jazyka. Z tohto dôvodu by sme považovali za vhodnejšie uviesť namiesto slovo „smú“ výraz“ môžu“.  Nazdávame sa tiež,  že podobne - do istej miery reštriktívne, či s istou asociáciou určitej podmienenosti vyznieva aj formulácia „pričom zariadenie povolí používanie menšinového jazyka, pokiaľ to prevládajúce podmienky v zariadení dovoľujú,“ kde by sme považovali za vhodnejšie uviesť „zariadenie umožní“, čo lepšie odráža reálny stav v spomínaných zariadeniach.
Zároveň uvádzame, že v zariadeniach sociálnoprávnej ochrany detí a sociálnej kurately (detský domov, detský domov pre maloletých bez sprievodu, krízové stredisko a resocializačné stredisko) a v zariadeniach sociálnych služieb sú vykonávané opatrenia či služby pre deti a plnoleté fyzické osoby v jazyku, ktorý títo prijímatelia (služby/opatrení)  používajú. Zamestnanci týchto zariadení vo veľkej väčšine ovládajú príslušný regionálny alebo menšinový jazyk a používajú ho najmä v rámci individuálneho prístupu ku klientom.

Z terminologického hľadiska by sme si zároveň dovolili upozorniť na nie dostatočne presne uvedený termín „child social and legal protection institutions and social probation institutions,” vo vyššie uvedených bodoch správy, nakoľko v zmysle legislatívy SR (zákona č. 305/2005 Z. z. o sociálnoprávnej ochrane detí a sociálnej kuratele)  ide o orgány sociálnoprávnej ochrany detí a sociálnej kurately (v tomto kontexte by sme namiesto uvedeného „child social and legal protection institutions and social probation institutions” navrhovali  uviesť “institutions of social and legal protection of children and social guardianship.”

(Vyjadrenie Ministerstva práce, sociálnych vecí a rodiny Slovenskej republiky)
Body 189, 190, 305, 306, 414, 415, 506, 507, 615, 616, 720, 721
Kapitola 4 (Zistenia a návrhy odporúčaní)

Bod D


Komentár k hodnoteniu splnenia záväzku podľa článku 13 ods. 1 písm. a) Charty regionálnych alebo menšinových jazykov k bodom 189, 190, 305, 306, 414, 415, 506, 507, 615, 616, 720, 721 a k zisteniu D v kapitole 4.1. hodnotiacej správy (Výbor expertov konštatuje, že tento záväzok nie je splnený):  

 
Pri hodnotení zákona o štátnom jazyku vychádza Výbor expertov z nesprávneho výkladu § 8 ods. 1, 2 a 3, ktorý v anglickom znení na webovej stránke ministerstva kultúry  http://www.culture.gov.sk/posobnost-ministerstva/statny-jazyk/zakon-o-statnom-jazyku-c2.html znie:

 “(1) In the interest of consumer protection, the use of the state language shall be mandatory in the labelling particulars of products, whether domestic or imported, in instructions for the use of products, particularly foodstuffs, medicinal products, consumption electronic and drugstore goods, in warranty terms and conditions, as well as other information for the consumer in the range and in the conditions assigned by separate regulations.13 
(2) All documents and written communication with legal effect in the employment or a similar working relationship shall be executed in the state language; beside the version in the state language contentually identical version in another language can also be executed. 

(3) The state language shall be the language of account13a and financial statement13a, technical documentation whose drafting or submission is required for proceeding under separate regulation13b   and bylaws of associations, societies, political parties, political movements and companies, which are necessary for registration; beside the version in the state language contentually identical version in another language can also be executed. The use of the state language in the Slovak technical standards is governed by a separate regulation. »

13For example, section 9 of the Act of the National Council of the Slovak Republic No. 152/1995 Coll. on Foodstuffs, as amended, section 24 of Act No. 140/1998 Coll. on Drugs and Medical Aids, on amendments to Act No. 455/1991 Coll. on Licensed Trade (the Trades Act), as amended, which also amends and supplements Act of the National Council of the Slovak Republic No. 220/1996 Coll. on Advertising, as amends, section 13 of Act No. 250/2007 Coll. on Consumer Protection and amendment and supplementing to Act of the Slovak National Council No. 372/1990 Coll. on Contraventions, as amended.

13a Act No. 431/2002 Coll. on the Account amended 

13b E.g. Government Regulation no. 264/2009 Coll. on agricultural support measures as amended by Government Regulation no. 381/2009 Coll.

Výbor expertov je z neznámeho dôvodu presvedčený, že nepovinné znenie (version) vybraných dokumentov v inom ako štátnom jazyku je iba „neoficiálnou“ (unofficial) „kópiou“ (copy) na rozdiel od povinného slovenského znenia. Zákon však v § 8 ods. 2 a 3 nerobí žiaden rozdiel medzi povinným slovenským znením a inojazyčným znením vybraných dokumentov. Keďže ide o dokumenty, s ktorými prichádzajú do styku orgány verejnej správy, jedno ich znenie musí byť vyhotovené v štátnom jazyku a je ponechané na tvorcoch týchto dokumentov, v akom jazyku bude jeho ďalšie, obsahovo totožné znenie, ktoré sa rovnako predkladá orgánom verejnej správy spolu so znením v štátnom jazyku. Zákon o štátnom jazyku vôbec nerieši otázku oficiálnosti, resp. neoficiálnosti týchto znení a už vôbec nehovorí o tom, že by jedno z týchto znení malo byť kópiou iného znenia. Záver Výboru expertov o obmedzení použitia menšinového jazyka z uvedeného dôvodu nemá teda žiaden racionálny základ.

Je potrebné upozorniť na to, že účelom článku 13 charty podľa bodu 121 vysvetľujúcej správy je eliminovať opatrenie na zákaz alebo na odradenie od používania menšinových jazykov v ekonomickom a sociálnom živote a podľa bodu 122 vysvetľujúcej správy je jeho účelom konkrétna aplikácia princípu nediskriminácie. Súčasne aj samotný text článku 13 odsek 1 písmeno a) charty jasne uvádza, že zmluvný štát sa zaväzuje eliminovať zo svojej legislatívy akékoľvek ustanovenia zakazujúce alebo obmedzujúce použitie menšinových jazykov bez ospravedlniteľných dôvodov, čo jednoznačne znamená, že ak štát z objektívne ospravedlniteľného dôvodu stanoví povinnosť vyhotovovať znenie dokumentu v štátnom jazyku, nejde o obmedzenie používania menšinového jazyka, ktoré by znamenalo nesplnenie záväzku zmluvného štátu podľa článku 13 ods. 1 písmeno a) charty. Stanovením takejto povinnosti došlo síce k istému obmedzeniu slobody prejavu (prípadne iných slobôd ako slobody pohybu pracovníkov) z dôvodu legitímneho verejného záujmu, akým je napríklad ochrana práv a slobôd iných (ide o právo osôb hovoriacich štátnym jazykom na prijímanie a poskytovanie informácií v súkromnom styku aj v konaní pred verejnými orgánmi - Consequently, by making a language its official language, the State undertakes in principle to guarantee its citizens the right to use that language both to impart and to receive information without hindrance, not only in their private lives, but also in their dealings with the public authorities. –  rozhodnutia Európskeho súdu pre ľudské práva v prípade Mentzen v. Lotyšsko a Kuharec v. Lotyšsko z 7. 12. 2004 a rozsudok Európskeho súdu pre ľudské práva Bulgakov v. Ukrajina z 11.9.2007, išlo o prípustné jazykové požiadavky pri zásahu do práva na súkromný život podľa článku 8 ods. 2 Dohovoru o ochrane ľudských práv a základných slobôd), pretože nositeľ slobody prejavu musí vyhotoviť dodatočne aj znenie dokumentu v štátnom jazyku, ale toto obmedzenie nie je obmedzením menšinového jazyka. Znenie v štátnom jazyku štát vyžaduje pre legitímne účely kontaktu s orgánmi verejnej moci a to je ospravedlniteľný dôvod takéhoto obmedzenia slobody prejavu, slobody pohybu pracovníkov atď., keďže ide o legitímny verejný záujem, akým je aj ochrana práv a slobôd iných.

Výbor expertov nakoniec v prípade hodnotenia Dánska výslovne konštatoval, že povinné uvádzanie v štátnom jazyku v technických dokumentoch, ak nebráni poskytnutiu informácie v menšinovom jazyku, má za následok splnenie záväzku podľa článku 13 ods. 1 písmeno a) Charty:

Dánsko -- prvá hodnotiaca správa z 26.5.2004: 

„Dánska legislatíva vyhovuje povinnosti stanovenej týmto pododsekom... Ohľadne technických dokumentov orgány uvádzajú, že požiadavka, aby v určitých prípadoch informácia musela byť dostupná v dánčine, nebráni poskytnutiu tej istej informácie  rovnako aj v nemčine. Výbor expertov preto považuje tento záväzok za splnený.“

Výbor expertov sa dokonca ani len nezaoberal existenciou ospravedlniteľného dôvodu pre vyžadovanie dánskeho jazyka na technických dokumentoch v určitých prípadoch.  Z toho logicky možno vyvodiť predpoklad, že povinné stanovenie štátneho jazyka v určitých ekonomických a sociálnych dokumentoch, s ktorými prichádzajú do styku orgány verejnej správy v rámci určitých procesov upravených zákonmi, pri súčasnom umožnení obsahovo totožných znení v menšinovom jazyku, objektívne samo osebe (per se) neobmedzuje používanie menšinového jazyka, pretože výslovne umožňuje, aby znenia v štátnom jazyku a v inom jazyku boli obsahovo totožné. To isté umožňuje aj slovenský zákon o štátnom jazyku, ktorý garantuje obsahovú totožnosť znenia dokumentu v štátnom jazyku a znenia dokumentu v menšinovom jazyku, pričom nestanovuje medzi týmito zneniami nijaké rozdiely. Nie je tu teda žiadna diskriminácia. Jediný rozdiel medzi oboma zneniami je v tom, že znenie v štátnom jazyku je povinné a znenie v akomkoľvek inom jazyku vrátane menšinového jazyka je na výbere subjektu. Toto samo osebe však žiaden rozdiel medzi vyhotovenými zneniami nespôsobuje. 
Kedy teda dochádza k obmedzeniu použitia menšinového jazyka? Celkom iste nie vtedy, ak je stanovená povinnosť použiť štátny jazyk v obsahovo totožnom znení ako je znenie v menšinovom jazyku. To dokazuje spomenuté hodnotenie Dánska v roku 2004. K obmedzeniu menšinového jazyka by mohlo dochádzať vtedy, ak by zákon označil znenie v štátnom jazyku za to, ktoré jediné je možné použiť pred orgánmi verejnej správy alebo by znenie v menšinovom jazyku označil za preklad (kópiu) znenia v štátnom jazyku, alebo by znenie v menšinovom jazyku obmedzil z hľadiska jeho použiteľnosti pred orgánmi verejnej správy tak, že by ho nebolo možné predložiť spolu so znením v štátnom jazyku, alebo by jeho vyhotovenie alebo použitie sankcionoval pokutou, alebo znenie v menšinovom jazyku by bolo zákonom obmedzené z hľadiska rozsahu, formy či iných kritérií. Nič z toho sa v zákone o štátnom jazyku nenachádza. Je síce faktom, že znenie  v štátnom jazyku sa primárne vyžaduje pre určitý legitímny verejný záujem alebo z dôvodu ochrany práv a slobôd iných, ale to ešte neznamená, že nie je možné použiť znenie v menšinovom jazyku pred orgánmi verejnej správy spolu so znením v štátnom jazyku. Štátne orgány toto znenie v menšinovom jazyku, ak je predložené spolu so znením v štátnom jazyku, nijako nesmú odmietnuť alebo mu prisúdiť nepoužiteľnosť v konaní pred nimi, pretože je rovnako autentické, a teda platné ako znenie v štátnom jazyku. 

Podľa nášho názoru je podstatné pri používaní menšinového jazyka, či tento jazyk dostal plnú možnosť rozvoja v danom dokumente s plnými účinkami dokumentu, aký má mať v právnom poriadku. Účelom stanov občianskeho združenia nie je totiž primárne byť podkladom pre registráciu občianskeho združenia na orgáne verejnej správy, kde sa obvykle vyžaduje znenie v štátnom jazyku (najmä ak zákon stanoví, že sa také znenie musí vyhotoviť), ale najmä upravovať vnútorné vzťahy medzi členmi a orgánmi občianskeho združenia, kde znenie v menšinovom jazyku má obsahovú totožnosť so znením v štátnom jazyku a zákon ani jedno z týchto znení nefavorizuje, z čoho vyplýva, že obidve sú rovnako autentické. 

Zákon o štátnom jazyku teda nedáva žiadnu nevýhodu zneniu vybraných dokumentov v inom ako štátnom jazyku oproti zneniu v štátnom jazyku.  Keďže Výbor expertov nevydal okrem zákazu diskriminácie znenia v štátnom jazyku a znenia v menšinovom jazyku žiadne konkrétne usmernenia ani odporúčania, ako presne má byť upravený vzťah povinného používania štátneho jazyka a jazykov národnostných menšín v dokumentoch týkajúcich sa ekonomického a sociálneho života v prípade, ak znenie v štátnom jazyku je nevyhnutné pre výkon právomoci orgánov verejnej správy, Slovenská republika sa riadi Odporúčaniami vysokého komisára OBSE pre národnostné menšiny (The Oslo Recommendations regarding the Linguistic Rights of National Minorities & Explanatory Note) týkajúcimi sa jazykových práv národnostných menšín z februára 1998, podľa ktorých „Štát môže žiadať používanie úradného jazyka alebo jazykov štátu iba v prípade, kde môže byť preukázaný legitímny verejný záujem, ako sú napríklad záujmy týkajúce sa ochrany pracovníkov alebo spotrebiteľov, alebo pri rokovaniach medzi podnikom a vládnymi úradmi.” Podľa vysvetľujúcej správy k týmto odporúčaniam z roku 1998: „Bez ohľadu na vyššie uvedené štát môže vyžadovať, aby sa úradný jazyk alebo jazyky štátu používali v tých sektoroch ekonomickej aktivity, ktoré sa dotýkajú využívania práv ostatných alebo vyžadujú výmenu a komunikáciu s verejnými orgánmi. Toto vychádza z povolených obmedzení slobody prejavu, ako sú stanovené v článku 19(3) Medzinárodného paktu o občianskych a politických právach a v článku 10(2) Európskeho dohovoru o ochrane ľudských práv a základných slobôd.  ...ochrana práv a slobôd ostatných a limitované požiadavky verejnej správy môžu oprávniť špecifické predpisy pre dodatočné používanie úradného jazyka alebo jazykov štátu. Toto by malo platiť pre sektory činnosti, ako je napríklad ochrana zdravia a bezpečnosti pri práci, ochrana spotrebiteľa, pracovné vzťahy, dane, finančné výkazníctvo, štátne zdravotné poistenie a poistenie v nezamestnanosti a doprave, v závislosti od okolnosti. Na báze legitímneho verejného záujmu by štát mohol okrem používania akéhokoľvek iného jazyka tiež vyžadovať, aby sa úradný jazyk alebo jazyk štátu používali v takých podnikateľských aktivitách, ako sú verejné tabule a označovanie – ako je výslovne stanovené v odseku 60 Vysvetľujúcej správy k Rámcovému dohovoru o ochrane národnostných menšín. Takže štát by nikdy nemohol zakázať používanie jazyka, ale mohol by na základe zákonného verejného záujmu predpísať dodatočné používanie úradného jazyka alebo jazykov štátu. Pridŕžajúc sa logiky legitímneho verejného záujmu, akékoľvek požiadavky na používanie jazyka, ktoré môže predpísať štát na používanie jazyka, musia byť úmerné verejnému záujmu, ktorému majú slúžiť. Proporcionalita akejkoľvek požiadavky má byť podmienená rozsahom, v ktorom je nutná. Podľa toho napríklad vo verejnom záujme ochrany zdravia a bezpečnosti pri práci by štát mohol vyžadovať, aby súkromné fabriky umiestnili bezpečnostné upozornenia v úradnom jazyku alebo jazykoch štátu okrem vybraného jazyka podniku. Podobne v záujme presnej verejnej správy v súvislosti s daňami by štát mohol vyžadovať, aby administratívne formuláre boli predložené v úradnom jazyku alebo jazykoch štátu a aby v prípade auditu verejnými úradmi boli relevantné záznamy pripravené tiež v úradnom jazyku alebo jazykoch štátu; táto ďalšia eventualita by nevyžadovala, aby súkromný podnik udržiaval všetky záznamy v úradnom jazyku alebo jazykoch štátu, ale iba aby bremeno prípadného prekladu spočívalo na súkromnom podniku. Toto je bez obmedzenia možného nároku osôb patriacich k národnostným menšinám používať svoj jazyk (jazyky) v komunikácii s administratívnymi úradmi, ako to predpokladá článok 10(2) Rámcového dohovoru o ochrane národnostných menšín.”

Štát má teda právo na to, aby stanovil subjektu povinnosť vyhotoviť určité dokumenty v štátnom jazyku pre legitímne účely ochrany pracovníkov, spotrebiteľov a pre potreby konaní pred orgánmi verejnej správy v prípade účtovných, finančných a technických dokumentov požadovaných na účely konaní podľa osobitných predpisov, stanov rôznych subjektov na účely registrácie subjektov v registroch v štátnom jazyku. Tým nijako neobmedzuje právo subjektu vyhotoviť si tieto dokumenty pre ekonomické a sociálne účely v inom jazyku s rovnakou autenticitou.  

Pokiaľ ide o pracovné zmluvy a všetky dokumenty týkajúce sa zamestnania, ich povinné vyhotovenie v štátnom jazyku pri súčasnom umožnení ich vyhotovenia v inom jazyku, je podľa bodu 32 rozsudku Súdneho dvora EÚ z 16. 4. 2013 vo veci C-202/11 Anton Las v. PSA Antwerp NV prípustným zásahom do slobody pohybu pracovníkov. Taká právna úprava členského štátu, ktorá nielen stanovuje povinnosť používať úradný jazyk tohto členského štátu v prípade pracovných zmlúv s cezhraničným prvkom, ale okrem toho umožňuje vyhotoviť autentické znenie takýchto zmlúv aj v jazyku, ktorý poznajú všetky dotknuté strany, zasahuje do slobody pohybu pracovníkov menej než právna úprava bez takej možnosti (ktorá sankcionuje iné jazykové znenia všetkých aktov a dokumentov zamestnávateľov stanovených zákonom a všetkých dokumentov určených ich zamestnancom sankciou neplatnosti), pretože takáto úprava môže zabezpečiť ciele podpory a stimulácie používania úradného jazyka, sociálnej ochrany pracovníkov a zjednodušenia súvisiacich administratívnych kontrol, ktoré Súdny dvor EÚ uznal za naliehavé dôvody všeobecného záujmu, ktoré môžu odôvodniť obmedzenie výkonu základných slobôd zaručených Zmluvou o fungovaní EÚ. 

Teda právna úprava, ktorá umožňuje vyhotoviť pracovnú zmluvu aj v inom ako v povinnom znení v štátnom jazyku, nejde nad rámec toho, čo je nevyhnutné na dosiahnutie cieľov podpory a stimulácie používania úradného jazyka, sociálnej ochrany pracovníkov a zjednodušenia súvisiacich administratívnych kontrol a je teda primeraná. V tomto sa proces testu primeranosti jazykových požiadaviek členského štátu, ktorý poskytuje Súdny dvor EÚ vo vzťahu k pracovným zmluvám, zhoduje s testom naznačeným Vysokým komisárom OBSE pre otázky národnostných menšín v jeho Odporúčaniach z Osla z roku 1998.

Je teda zrejmé, že Slovenská republika dňom 1. 9. 2009, keď nadobudla účinnosť novela zákona o štátnom jazyku, ktorá umožnila vyhotovovať obsahovo totožné znenia dokumentov, ktoré sa podľa § 8 ods. 2 a 3 zákona o štátnom jazyku musia vyhotovovať v štátnom jazyku, aj v inom jazyku, a súčasne dňom 1. 3. 2011, keď nadobudla účinnosť ďalšia novela zákona o štátnom jazyku, ktorá zúžila rozsah dokumentov v § 8 ods. 3 zákona o štátnom jazyku na tie,  s ktorými prichádza do kontaktu orgán verejnej správy, jednoznačne vylúčila zo svojej legislatívy ustanovenia, ktoré zakazovali alebo obmedzovali použitie menšinových jazykov v dokumentoch ekonomickej a sociálnej oblasti. 

Osobitne je potrebné sa venovať problematike označovania produktov, kde § 8 ods. 1 zákona o štátnom jazyku rovnako od 1. 9. 2009 už neobmedzuje používanie menšinových jazykov a výslovne odkazuje na používanie štátneho jazyka podľa osobitných právnych predpisov, ako je zákon o ochrane spotrebiteľa, zákon o potravinách a zákon o liekoch. 

Pokiaľ ide o pochybnosť Výboru expertov či v prípade manuálov na použitie výrobkov alebo  montáže môžu byť relevantné informácie prezentované bilingválne, poznámka pod čiarou k odkazu č. 13 pri pojme „in the range and in the conditions assigned by separate regulations” uvádza právne predpisy, ktoré označovanie produktov upravujú.

Ide o:

For example, 

section 9 of the Act of the National Council of the Slovak Republic No. 152/1995 Coll. on Foodstuffs, as amended, (tento predpis je doplnený nariadením EP a Rady 1169/2011 o poskytovaní informácií o potravinách spotrebiteľom, ktorý umožňuje členským štátom EÚ zaviesť povinné používanie jedného z úradných jazykov EÚ, čo stanovuje zákon č. 152/1995 Z. z. o potravinách, pričom európske nariadenie 1169/2011 s priamym účinkom výslovne stanovuje, že musí byť umožnené použiť aj iné jazyky),

section 24 of Act No. 140/1998 Coll. on Drugs and Medical Aids, on amendments to Act No. 455/1991 Coll. on Licensed Trade (the Trades Act), as amended, which also amends and supplements Act of the National Council of the Slovak Republic No. 220/1996 Coll. on Advertising, as amends, (tento predpis bol nahradený od 1. 12. 2011 zákonom č. 362/2011 Z. z. o liekoch a zdravotníckych pomôckach, ktorý výslovne umožňuje súbežné používanie iných jazykov na vonkajšom balení a na písomnej informácii pre používateľa ako štátneho jazyka),

section 13 of Act No. 250/2007 Coll. on Consumer Protection and amendment and supplementing to Act of the Slovak National Council No. 372/1990 Coll. on Contraventions, as amended.

V prvom rade je to § 13 zákona č. 250/2007 Z. z. o ochrane spotrebiteľa, podľa ktorého „Ak sa informácie uvedené v § 10a až 12 poskytujú písomne, musia byť v kodifikovanej podobe štátneho jazyka. Možnosť súbežného používania iných označení, najmä grafických symbolov a piktogramov, ako aj iných jazykov, nie je týmto dotknutá.” Ide o údaje vymedzené zákonom č. 250/2007 Z. z. o ochrane spotrebiteľa. Takúto možnosť pre členské štáty určil Súdny dvor EÚ v rozsudku v prípade Colim C-33/97 z 3. 6. 1999, keď uviedol: „In the absence of full harmonisation of language requirements applicable to information appearing on imported products, the Member States may adopt national measures requiring such information to be given in the language of the area in which the products are sold or in another language which may be readily understood by consumers in that area, provided that those national measures apply without distinction to all national and imported products and are proportionate to the objective of consumer protection which they pursue. They must, in particular, be restricted to information which the Member State makes mandatory and which cannot be appropriately conveyed (oznámené) to consumers by means other than translation.” Súčasne je tu naznačené v bode 35 tohto rozsudku, že ide o „dodatočnú” jazykovú požiadavku (By contrast, where there is only partial Community harmonisation or none at all, the Member States in principle retain the power to impose additional language requirements.), čo implicitne predpokladá, že musia byť pripustené aj iné jazyky. Pripustenie aj iných jazykov vyžaduje aj samotná požiadavka primeranosti opatrenia na účel ochrany spotrebiteľa, opatrenie je tak nevyhnutné na dosiahnutie cieľa ochrany spotrebiteľa.

Ďalej v prípade označovania potravín platí od 13. 12. 2014 nariadenie Európskeho parlamentu a Rady (EU) č. 1169/2011 z 25. októbra 2011 o poskytovaní informácií o potravinách spotrebiteľom, ktoré v čl. 16 ods. 3 uvádza, že smernicou dovolené ustanovenie úradného jazyka Únie ako jazyka, v ktorom sa povinne poskytujú povinné informácie o potravinách (mandatory food information), členským štátom Únie, kde sa potravina uvádza na trh (Within their own territory, the Member States in which a food is marketed may stipulate that the particulars shall be given in one or more languages from among the official languages of the Union.), nebráni tomu, aby sa údaje uvádzali v niekoľkých jazykoch (shall not preclude the particulars from being indicated in several languages). Zákon č. 152/1995 Z. z. o potravinách v § 8 ods. 1 ustanovil povinnosť tomu, kto vyrába potraviny, manipuluje s nimi alebo ich umiestňuje na trh, označiť ich v štátnom jazyku údajmi podľa nariadenia Európskeho parlamentu a Rady č. 1169/2011 o poskytovaní informácií o potravinách spotrebiteľom. Ide o údaje vymedzené nariadením Európskeho parlamentu a Rady č. 1169/2011.

 
Pokiaľ ide o osobitnú reguláciu označenia liekov, od 1. 12. 2011 je účinný nový zákon 
o liekoch č. 362/2011 Zb. , ktorý v § 61 ods. 1 stanovuje požiadavku na to, aby presne určené údaje na vonkajšom a vnútornom balení lieku boli v štátnom jazyku a súčasne v § 61 ods. 6 uvádza: „Ak vonkajší obal humánneho lieku je označený okrem štátneho jazyka aj v iných jazykoch, názov humánneho lieku musí byť vyjadrený písmom pre nevidiacich (Braillovo písmo) vo všetkých jazykoch uvedených na vonkajšom obale.“, teda pripúšťa aj použitie iných jazykov ako štátneho jazyka.  Rovnako § 62 ods. 1 ustanovuje, že presne určené informácie na písomnej informácii pre používateľa musia byť v štátnom jazyku, ale súčasne konkrétne § 62 ods. 6 uvádza, že presne stanovené informácie a údaje, ktoré sa musia uvádzať v štátnom jazyku, sa môžu uvádzať aj v iných jazykoch, ale musí ísť o rovnaké údaje a informácie. V oboch prípadoch ide o implementáciu požiadavky článku 63 smernice Európskeho parlamentu a Rady 2001/83/ES o Zákonníku Spoločenstva vzťahujúceho sa na humánne lieky, ktorý v odseku 1 prikazuje členským štátom, aby povinné údaje na vonkajšom balení (a ak nie je, tak na vnútornom balení) a na písomnej informácii pre používateľa sa objavili v úradnom jazyku alebo úradných jazykoch členského štátu, kde je liek uvedený na trh, a súčasne je tu výslovne uvedené, že táto povinnosť nebráni, aby sa tieto údaje uviedli v niekoľkých jazykoch za predpokladu rovnakých údajov vo všetkých použitých jazykoch.

Je teda zrejmé, že zákony Slovenskej republiky a predpisy Európskej únie či už s priamym účinkom (nariadenie 1169/2011), alebo s nepriamym účinkom (smernica 2001/83/ES), ako aj rozhodovacia prax Súdneho dvora EÚ (prípd C-33/97 Colim) týkajúca sa consumer labelling plne vyhovujú požiadavkám európskeho práva a to tak primárneho (sloboda pohybu tovaru), ako aj sekundárneho (povinné alebo fakultatívne používanie úradného jazyka s pripustením aj iných jazykov podľa voľby predajcu). Uvedené otázky si mohol Výbor expertov overiť aj pred vytvorením 4. hodnotiacej správy u slovenských orgánov a nebolo by mu to nejasné. 

Záver : Zákon o štátnom jazyku nie je od 1. 3. 2011 v rozpore so žiadnym ustanovením Európskej charty regionálnych alebo menšinových jazykov.
(Vyjadrenie Ministerstva kultúry Slovenskej republiky)
� Rusínsky, ukrajinský, rómsky, nemecký, poľský, bulharský a chorvátsky jazyk.


� S výnimkou jidiš a českého jazyka, a to v zmysle štvrtej správy Výboru expertov.

